描写雨的古诗55首
不知是雨的清愁使人有了愁绪,还是人的伤心使雨染上了悲凉。我们只能看到一个个古之伤心人,在凄凉秋瑟的细雨中行走,在风雨如晦的`夜晚中独吟,仿佛在抬首低眸之间就有了寂寞,仿佛在天地之间突然踽踽独行,没有人知道这种晦涩的孤寂的滋味,只有自己手心的凉和心底的冷。
诗人的脚步已经被历史的风尘掩埋,没有了诗人的独行的身影,更没有了诗人落寞的眼泪。可是,我们仍然可以从他们的诗作中知道诗人心底的呐喊,仍可以从诗歌中领略那份凄清的心境。
1、《相送》
客心已百念,
孤游重千里。
江暗雨欲来,
浪白风初起。
2、《题扬州禅智寺》杜牧
雨过一蝉噪,
飘萧松桂秋。
青苔满阶砌,
白鸟故迟留。
3、《春晓》孟浩然
春眠不觉晓,
处处闻啼鸟。
夜来风雨声,
花落知多少。
4、《听雨》方岳
竹斋眠听雨,
梦里长青苔。
门寂山相对,
身闲鸟不猜。
5、《夜雨》白居易
早蛩啼复歇,
残灯灭又明。
隔窗知夜雨,
芭蕉先有声。
6、《相送》何逊
客心已百念,
孤游重千里。
江暗雨欲来,
浪白风初起。
7、《山中》王维
荆溪白石出,
天寒红叶稀。
山路元无雨,
空翠湿人衣。
8、《微雨夜行》白居易
漠漠秋云起,
稍稍夜寒生。
但觉衣裳湿,
无点亦无声。
9、《绝句》志南
古木阴中系短篷,
杖藜扶我过桥东。
沾衣欲湿杏花雨,
吹面不寒杨柳风。
10、《雨过山村》王建
雨里鸡鸣一两家,
竹溪村路板桥斜。
妇姑相唤浴蚕去,
闲看中庭栀子花。
11、《听雨》虞集
屏风围坐鬓毵毵,
绛蜡摇光照莫酣。
京国多年情尽改,
忽听春雨忆江南。
12、《兰溪棹歌》戴叔伦
凉月如眉挂柳湾,
越中山色镜中看。
兰溪三日桃花,
半夜鲤鱼来上滩。
13、《送元二使安西》王维
渭城朝雨浥轻尘,
客舍青青柳色新。
劝君更尽一杯酒,
西出阳关无故人。
14、《望海楼晚景》苏轼
横风吹雨入楼斜,
壮观应须好句夸。
雨过潮平江海碧,
电光时掣紫金蛇。
15、《初春小雨》韩愈
天街小雨润如酥,
草色遥看近却无。
最是一年春好处,
绝胜烟柳满皇都。
16、《滁州西涧》韦应物
独怜幽草涧边生,
上有黄鹂深树鸣。
春潮带雨晚来急,
野渡无人舟自横。
17、《春游湖》徐俯
双飞燕子几时回?
夹岸桃花蘸水开。
春雨断桥人不度,
小舟撑出柳阴来。
18、《望湖楼醉书》苏轼
黑云翻墨未遮山,
白雨跳珠乱入船。
卷地风来忽吹散,
望湖楼下水如天。
19、《乡村四月》翁卷
绿遍山原白满川,
子规声里雨如烟。
乡村四月闲人少,
才了蚕桑又插田。
20、《约客》赵师秀
黄梅时节家家雨,
青草池墉处处蛙。
有约不来过夜半,
闲敲棋子落灯花。
21、《芙蓉楼送辛渐》王昌龄
寒雨连江夜入吴,
平明送客楚山孤。
洛阳亲友如相问,
一片冰心在玉壶。
22、《夜雨寄北》李商隐
君问归期未有期,
巴山夜雨涨秋池。
何当共剪西窗烛,
却话巴山夜雨时。
23、《雁门胡人歌》崔颢
山头野火寒多烧,
雨里孤峰湿作烟。
闻道辽西无斗战,
时时醉向酒家眠。
24、《苏溪亭》戴叔伦
苏溪亭上草漫漫,
谁倚东风十二阑?
燕子不归春事晚,
一汀烟雨杏花寒。
25、《江南春绝句》杜甫
千里莺啼绿映红,
水村山郭酒旗风。
南朝四百八十寺,
多少楼台烟雨中。
26、《清明》杜牧
清明时节雨纷纷,
路上行人欲断魂。
借问酒家何处有?
牧童遥指杏花村。
27、《浪淘沙》白居易
青草湖中万里程,
黄梅雨里一人行。
愁见滩头夜泊处,
风翻暗浪打船声。
28、《杨柳枝》白居易
红板江桥青酒旗,
馆娃宫暖日斜时。
可怜雨歇东风定,
万树千条各自垂。
29、《十一月四日风雨大作》陆游
僵卧孤村不自哀,
尚思为国戍轮台。
夜阑卧听风吹雨,
铁马冰河入梦来。
30、《竹枝》白居易
巴东船舫上巴西,
波面风生雨脚齐。
水蓼冷花红簌簌,
江蓠湿叶碧凄凄。
31、《虢州后亭送李判官使赴晋绛得秋字》岑参
西原驿路挂城头,
客散江亭雨未收。
君去试看汾水上,
白云犹似汉时秋?
32、《三日寻李九庄》常建
雨歇杨林东渡头,
永和三日荡轻舟。
故人家在桃花岸,
直到门前溪水流。
33、《浣溪沙·漠漠轻寒上小楼》秦观
漠漠轻寒上小楼,
晓阴无赖似穷秋。
淡烟流水画屏幽。
自在飞花轻似梦,
无边丝雨细如愁。
宝帘闲挂小银钩。
34、《浣溪沙》纳兰容若
伏雨朝寒愁不胜,
那能还傍杏花行。
去年高摘斗轻盈。
漫惹炉烟双袖紫,
空将酒晕一衫青。
人间何处问多情。
35、《诗经.风雨》
风雨凄凄,鸡鸣喈喈。
既见君子,云胡不夷?
风雨潇潇,鸡鸣胶胶。
既见君子,云胡不瘳?
风雨如晦,鸡鸣不已。
既见君子,云胡不喜?
36、《临行与故游夜别》何逊
历稔共追随,
一旦辞群匹。
复如东注水,
未有西归日。
夜雨滴空阶,
晓灯暗离室。
相悲各罢酒,
何时同促膝?
37、《秋雨夜眠》白居易
凉冷三秋夜,
安闲一老翁。
卧迟灯灭后,
睡美雨声中。
灰宿温瓶火,
香添暖被笼。
晓晴寒未起,
霜叶满阶红。
38、《题潼关楼》崔颢
客行逢雨霁,
歇马上津楼。
山势雄三辅,
关门扼九州。
川从陕路去,
河绕华阴流。
向晚登临处,
风烟万里愁。
39、《春夜喜雨》杜甫
好雨知时节,
当春乃发生。
随风潜入夜,
润物细无声。
野径云俱黑,
江船火独明。
晓看红湿处,
花重锦官城。
40、《山居秋暝》王维
空山新雨后,
天气晚来秋。
明月松间照,
清泉石上流。
竹喧归浣女,
莲动下渔舟。
随意春芳歇,
王孙自可留。
41、《咏雨》李世民
罩云飘远岫,
喷雨泛长河。
低飞昏岭腹,
斜足洒岩阿。
泫丛珠缔叶,
起溜镜图波。
蒙柳添丝密,
含吹织空罗。
42、《巫山一段云·雨霁巫山上》毛文锡
雨霁巫山上,
云轻映碧天。
远风吹散又相连,
十二晚峰前。
暗湿啼猿树,
高笼过客船。
朝朝暮暮楚江边,
几度降神仙。
43、《南湖春早》白居易
风回云断雨初晴,
返照湖边暖复明。
乱点碎红山杏发,
平铺新绿水苹生。
翅低白雁飞仍重,
舌涩黄鹂语未成。
不道江南春不好,
年年衰病减心情。
44、《行经华阴》崔颢
迢峣太华俯咸京,
天外三峰削不成。
武帝祠前云欲散,
仙人掌上雨初晴。
河山北枕秦关险,
驿路西连汉畤平。
借问路旁名利客,
何如此处学长生。
45、《雨不绝》杜甫
鸣雨既过渐细微,
映空摇飏如丝飞。
阶前短草泥不乱,
院里长条风乍稀。
舞石旋应将乳子,
行云莫自湿仙衣。
眼边江舸何匆促,
未待安流逆浪归。
46、《夏城坐雨》李梦阳
河外孤城枕草莱,
绝边风雨送愁来。
一秋穿堑兵多死,
十月烧荒将未回。
往事空馀元昊骨,
壮心思上李陵台。
朝庭遣使吾何补,
白面渐非济世才。
47、《有美堂暴雨》苏轼
游人脚底一声雷,
满座顽云拨不开。
天外黑风吹海立,
浙东飞雨过江来。
十分潋滟金尊凸,
千杖敲铿羯鼓催。
唤起谪仙泉洒面,
倒倾鲛室泻琼瑰。
48、《苏秀道中》曾几
一夕骄阳转作霖,
梦回凉冷润衣襟。
不愁屋漏床床湿,
且喜溪流岸岸深。
千里稻花应秀色,
五更桐叶最佳音。
无田似我犹欣舞,
何况田间望岁心。
49、《清平乐.咏雨》王夫之
归禽响暝,
隔断南枝径。
不管垂杨朱小迸,
滴碎荷声千顷。
随波赚杀鱼儿,
浮萍乍满清池。
谁信碧云深处,
斜阳仍在天涯。
50、《虞美人·听雨》蒋捷
少年听雨歌楼上,
红烛昏罗帐。
壮年听雨客舟中,
江阔云低断雁叫西风。
而今听雨僧庐下,
鬓已星星也。
悲欢离合总无情,
一任阶前点滴到天明。
51、《乌夜啼·昨夜风兼雨》李煜
昨夜风兼雨,
帘帏飒飒秋声。
烛残漏断频欹枕,
起坐不能平。
世事漫随流水,
算来一梦浮生。
醉乡路稳宜频到,
此外不堪行。
52、《临安春雨初霁》陆游
世味年来薄似纱,
谁令骑马客京华。
小楼一夜听春雨,
深巷明朝卖杏花。
矮纸斜行闲作草,
晴窗细乳戏分茶。
素衣莫起风尘叹,
犹及清明可到家。
53、《咸阳城东楼》许浑
一上高城万里愁,
蒹葭杨柳似汀洲。
溪云初起日沉阁,
山雨欲来风满楼。
鸟下绿芜秦苑夕,
蝉鸣黄叶汉宫秋。
行人莫问当年事,
故国东来渭水流。
54、《水仙子·夜雨》徐再思
一声梧叶一声秋,
一点芭蕉一点愁,
三更归梦三更后。
落灯花棋未收,
叹新丰孤馆人留。
枕上十年事,
江南二老忧,
都到心头。
55、《长安夜雨》薛逢
滞雨通宵又彻明,
百忧如草雨中生。
心关桂玉天难晓,
运落风波梦亦惊。
压树早鸦飞不散,
到窗寒鼓湿无声。
当年志气俱消尽,
白发新添四五茎。